stanford-oval/wikipedia huggingface dataset:
ג'וד לאו
הערות שוליים

↑  ההגייה הנכונה של שם המשפחה היא "לוֹ" (בתעתיק IPA:‏ /lɔː/).
↑  Barratt, Nick (9 בספטמבר 2006). "Family Detective: An investigation into our hidden histories. This week: actor Jude Law". Daily Telegraph. London: 16. {{cite journal}}:  (עזרה)
↑  Who's Who. London, England: A & C Black. 2006. p. 1307.
↑  סוכנויות הידיעות, ברודווי: בכורה ל"המלט" בכיכובו של ג'וד לאו, באתר nrg‏, 7 באוקטובר 2009
↑  'The Hat' starring Jude Law and Raff Law - The Who, The Who, ‏2 באוגוסט 2020
↑  Alex Ritman,Nick Vivarelli, Jude Law Is Officially Back After 7-Minute Standing Ovation at Venice for Fighting White Supremacy in ‘The Order’, Variety, ‏2024-08-31 (באנגלית אמריקאית)
↑  אמיר בוגן, "צוות שלד" מחזירה את "מלחמת הכוכבים" למקורות הילדותיים שלה. וזה הצעד הנכון, באתר ynet, 4 בדצמבר 2024
↑  לירן יושעי, ‏"המסדר" התגנב בשקט לאולמות הקולנוע, אבל שווה את הזמן שלכם, באתר ‏מאקו‏, 6 בינואר 2025
| --- | --- |
בקרת זהויות :  NLI: 987007422492405171  PLWABN: 9810633536605606  BNE: XX1174094  BnF: cb140296677 (data)  CiNii: DA13911124  GND: 129968498  ICCU: UBOV489956  ISNI: 0000 0001 2282 5693  LCCN: no00032740  LNB: 000262749  MusicBrainz: 161c2a97-ed05-435b-af26-438346312681  NDL: 00858776  NKC: xx0039557  NTA: 170731375  SNAC: w6d22tbd  SUDOC: 059667249  VIAF: 85547946   WorldCat (עם VIAF): 85547946
פיטר דינקלג'

| --- | --- |

דינקלג' ב-2023
 לידה:  11 ביוני 1969 (בן 55) מוריסטאון, ניו ג'רזי, ארצות הברית ארצות הברית
 שם לידה:  Peter Hayden Dinklage 
 מדינה:  ארצות הברית 
 תקופת הפעילות:  מ-1995
 מקום לימודים:  בנינגטון קולג'  Delbarton School 
 בת זוג:  אריקה שמידט
 מספר צאצאים:  2 
 פרסים והוקרה:  פרס אמי לשחקן המשנה הטוב ביותר בסדרת דרמה (2011)  פרס בחירת המבקרים לליהוק הטוב ביותר (2018)  Empire Hero Award (2015)  פרס גילדת שחקני המסך לצוות השחקנים הטוב ביותר בסרט קולנוע (2018)  פרס אמי לשחקן המשנה הטוב ביותר בסדרת דרמה (2019)  פרס אמי לשחקן המשנה הטוב ביותר בסדרת דרמה (2015)  פרס אמי לשחקן המשנה הטוב ביותר בסדרת דרמה (2018)  פרס גלובוס הזהב לשחקן המשנה – סדרה, מיני סדרה או סרט טלוויזיה (2012)  פרס גילדת שחקני המסך לשחקן הטוב ביותר בסדרת דרמה (2020) 
 פרופיל ב-IMDb
 
פיטר היידן דינקלג' (באנגלית: Peter Hayden Dinklage; נולד ב-11 ביוני 1969) הוא שחקן קולנוע, טלוויזיה ותיאטרון אמריקאי. הוא מוכר בעיקר בזכות תפקידו כטיריון לאניסטר בסדרת הטלוויזיה "משחקי הכס" (2019-2011) של רשת HBO; עבורו זכה בארבעה פרסי אמי ובפרס גלובוס הזהב לשחקן המשנה הטובה ביותר בסדרת דרמה.
ביוגרפיה

דינקלג' נולד עם אכונדרופלזיה, הגורמת לגמדות. גובהו הוא 1.35 מטר. נולד במוריסטאון שבניו ג'רזי, בארצות הברית. בנם של דיאן, מורה בבית הספר היסודי למוזיקה, וג'ון קרל, סוכן ביטוח בגמלאות. שני הוריו הם בגובה ממוצע. דינקלג' הוא בוגר בית הספר דלברטון בניו ג'רזי בשנת 1987; ומיד לאחר מכן החל ללמוד תואר באמנויות הבמה בבנינגטון קולג', שם סיים את לימודיו בשנת 1991.
קריירה

בשנת 1995 שיחק בקומדיה העצמאית "רעש, מצלמים" לצד סטיב בושמי. בשנת 1996 שיחק בתפקיד קטן בסרט הפשע "הקליע" בכיכובם של מיקי רורק וטופאק שאקור.
בשנת 2002 שיחק בדרמה "13 ירחים" לצד ג'ניפר בילס. בשנת 2005 שיחק כאיש יער בסרט "לאסי" ושיחק ובסדרת הטלוויזיה של CBS "על הסף".
בשנת 2006 שיחק את הפרקליט בן קלאנדיס בסרט הדרמה המשפטי "משפטו של ג'קי די", ושיחק בסרט "חדר הלימבו" לצדה של מליסה לאו. בשנת 2007 שיחק את דמות הנבל בסרט "אנדרדוג". בשנת 2008 שיחק דינקלג' בתפקיד טרמפקין בסרט "סיפורי נרניה: הנסיך כספיאן".
בשנת 2010 שיחק בקומדיה האוסטרלית "גם אני אוהב אותך" לצד השחקניות רוז ביירן ואיבון סטרהובסקי, בסרט "הטקסים האחרונים של כופר גאה" לצד ג'ון פוסטר, בסרט "ג'ון הקדוש של לאס וגאס" לצד סטיב בושמי ובסרט "פיט סמולס מת" לצד מארק בון ג'וניור.
בשנת 2011 שיחק בסרט הקולנוע "פיסת גן עדן" לצד קייט הדסון וגאל גרסיה ברנאל.
בשנים 2011–2019 שיחק בסדרת הפנטזיה המצליחה של HBO "משחקי הכס"  המבוססת על סדרת הספרים "שיר של אש ושל קרח" מאת ג'ורג' ר. ר. מרטין. דינקלג' גילם במשך שמונה עונות את דמותו של טיריון לאניסטר "השימדון". טיריון הוא גמד עוקצני וערמומי שמתעב יחס לא הוגן כלפי חפים מפשע. על תפקיד זה זכה להערכה רבה, פרסום רב ופרסים בהם ארבעה פרסי אמי (מתוך שמונה מועמדויות) ולפרס גלובוס הזהב לשחקן המשנה הטוב ביותר.
בשנת 2014 שיחק דינקלג' בתפקיד ד"ר בוליבר טראסק בסרט "אקס-מן: העתיד שהיה". ושיחק בסרט הביוגרפי "Low Down" בכיכובו של ג'ון הוקס. בשנת 2015 שיחק דינקלג' בסרט "פיקסלים" לצד אדם סנדלר בתפקיד אדי פלאנט, אלוף במשחק דונקי קונג.
בשנת 2016 שיחק בקומדיה הפרועה "הבוסית" בכיכובה של מליסה מקארתי.
בשנת 2017 שיחק בדרמת המסתורין של הבמאי מארק פלנסקי, "זיכרון מחדש" בתפקיד סאם בלום, ושיחק בדרמת זוכת הפרסים "שלושה שלטים מחוץ לאבינג, מיזורי" שביים מרטין מקדונה.
בשנת 2018, דינקלג' שיחק את דמותו של איטרי, בשובר הקופות "הנוקמים: מלחמת האינסוף" מבית מארוול קומיקס, ובהמשך כיכב בסרט הפוסט-אפוקליפטי "עכשיו אנחנו לבד" של הבמאי ריד מורנו. שיחק גם בדרמת הטלוויזיה של HBO, "ארוחת ערב עם הרווה", לצד ג'יימי דורנן ואנדי גרסיה.
באוגוסט וספטמבר של שנת 2018 כיכב בעיבוד המוזיקלי של המחזה סיראנו דה ברז'ראק. הוא צפוי לחזור לתפקיד בהפקה של אוף-ברודוויי במהלך 2019-2020. ב-2020 שיחק לצדו של ריצ'רד גיר בסרט הדרמה "שלושה משיחים".
בשנת 2021 הופיע בסרט הקומדיה מבית נטפליקס, "I Care a Lot", לצדה של רוזמונד פייק.
בשנת 2022 שיחק בסרט הדרמה הרומנטית "סיראנו" שביים ג'ו רייט, בו גילם דינקלג' את הסופר והמחזאי הצרפתי סיראנו דה ברז'ראק.
בשנת 2023 שיחק בסרט "משחקי הרעב: בלדה לנחשים וציפורי שיר", וכן דיבב את סקוארג' בסרט "רובוטריקים: עליית החיות".
חיים אישיים

בשנת 2005 נישא לאריקה שמידט, במאית תיאטרון. לזוג שני ילדים.
מנהל אורח חיים טבעוני, ופעיל למען זכויות בעלי חיים.
כשנשאל על ההתמודדות עם גובהו בראיון ב-2003 אמר: "... כשהייתי צעיר יותר, כמובן, נתתי לזה להשפיע עליי. כנער מתבגר הייתי מריר וכועס. אבל ככל שאתה מתבגר, אתה מבין שאתה פשוט צריך חוש הומור. אתה יודע שזו לא הבעיה שלך אלא שלהם".
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 1995 | רעש, מצלמים | טיטו |  |
| 1996 | הקליע | קבלן בנייה |  |
| 1998 | טעויות במאפיה | לפלור |  |
| 1999 | Pigeonholed | רוי |  |
| 2001 | זוג על תנאי | הארי אפלטון |  |
| 2001 | המין האנושי | פרנק |  |
| 2002 | 13 Moons | בינקי |  |
| 2002 | רק נשיקה | דינק |  |
| 2003 | אנשי התחנה | מק'ברייד |  |
| 2003 | משפחה קטנה שלי | מוריס |  |
| 2003 | קטן עליו | מיילס פינץ' |  |
| 2004 | Surviving Eden | סטרנו |  |
| 2005 | באקסטר | בנסון הדג'ס |  |
| 2005 | Escape Artists | מיסטר דאף |  |
| 2005 | לאסי | רוואלי |  |
| 2005 | Fortunes | מייק קירקווד |  |
| 2006 | The Limbo Room | דאסטי ספיץ |  |
| 2006 | משפטו של ג'קי די | בן קלנדיס |  |
| 2006 | Little Fugitive | סם נורטון |  |
| 2006 | פנלופה | לימון |  |
| 2007 | Ascension Day | ברנטלי |  |
| 2007 | למות מלוויה | פיטר |  |
| 2007 | אנדרדוג | סימון |  |
| 2008 | סיפורי נרניה: הנסיך כספיאן | טרמפקין (אנ') |  |
| 2009 | ג'ון הקדוש של לאס וגאס | מר טאונסנד |  |
| 2010 | למות מלוויה | פרנק |  |
| 2010 | I Love You Too | צ'ארלי |  |
| 2010 | The Last Rites of Ransom Pride | גמד |  |
| 2010 | Pete Smalls Is Dead | קי.סי מונק | גם מפיק |
| 2011 | פיסת גן עדן | ויני |  |
| 2012 | עידן הקרח 4: יבשת בתנועה | קפטן גאס | דיבוב |
| 2013 | איך למצוא אהבה | ג'רארד |  |
| 2013 | Knights of Badassdom | האנג | גם מפיק בפועל |
| 2014 | Low Down | אליין |  |
| 2014 | אקס-מן: העתיד שהיה | בוליבר טראסק (אנ') |  |
| 2014 | האיש הכי כועס בברוקלין | אהרון אלטמן |  |
| 2015 | Taxi | מארק |  |
| 2015 | פיקסלים | אדי פלאנט |  |
| 2016 | הבוסית | רנו |  |
| 2016 | אנגרי בירדס - הסרט | הנשר האדיר | דיבוב |
| 2017 | Rememory | סם בלום |  |
| 2017 | שלושה שלטים מחוץ לאבינג, מיזורי | ג'יימס |  |
| 2017 | שלושה משיחים | ג'וזף |  |
| 2018 | עכשיו אנחנו לבד | דל | גם מפיק |
| 2018 | הנוקמים: מלחמת האינסוף | איטרי |  |
| 2019 | אנגרי בירדס - הסרט 2 | הנשר האדיר | דיבוב |
| 2019 | בין שני שרכים: הסרט | עצמו |  |
| 2020 | אכפת לי | רומן לוניוב |  |
| 2020 | הקרודים 2: עידן חדש | פיל בטרמן | דיבוב |
| 2021 | סיראנו | סיראנו דה ברז'ראק |  |
| 2022 | American Dreamer | ד"ר פיל לודר | גם מפיק |
| 2023 | משחקי הרעב: בלדה לנחשים וציפורי שיר | קסקה הייבוטום |  |
| 2023 | The Toxic Avenger | וינסטון |  |
| 2023 | רובוטריקים: עליית החיות | סקוארג' | דיבוב |
| 2023 | היא באה אליי (אנ') | סטיבן לאודן |  |
| 2024 | הקרב על הפופ-טארט | הארי פרנדלי |  |
| 2024 | מרשעת | דוקטור דילמונד | דיבוב |
| TBA | Brothers |  | גם מפיק |
| TBA | The Thicket | רג'ינלד | גם מפיק |
| TBA | Roofman |  |  |
| TBA | The Wild Bunch |  |  |
| TBA | The Dwarf |  | גם מפיק |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2001 | אוז | קורבן רצח | פרק: "Even the Score" |
| 2001 | The $treet | פירסון הצעיר | פרק: "Junk Bonds" |
| 2002 | משמרת שלישית | סוחר סמים | פרק: "The Long Guns" |
| 2002 | כשהעולם מסתובב | מורלין | פרק: "#1.11756" |
| 2004 | אני איתה | אליוט רוזן | 3 פרקים |
| 2005 | Life as We Know It | ד"ר בלבר | 2 פרקים |
| 2005 | הפמליה | עצמו | פרק: "The Sundance Kids" |
| 2005–2006 | על הסף | ארתור ראמזי | תפקיד ראשי; 13 פרקים |
| 2006 | ניפ/טאק | מארלו סוייר (אנ') | 7 פרקים |
| 2009 | רוק 30 | סטיוארט | פרק: "Señor Macho Solo" |
| 2011–2019 | משחקי הכס | טיריון לאניסטר | תפקיד ראשי (8 עונות); 67 פרקים פרס גילדת שחקני המסך לשחקן הטוב ביותר בסדרת דרמה (אנ') (2019) מועמד פרס גילדת שחקני המסך לשחקן הטוב ביותר בסדרת דרמה (אנ') (17-2013) |
| 2013 | רחוב סומסום | סימון | פרק: "Simon Says" |
| 2014 | ממלכות נסתרות | קריין | מיני-סדרה תיעודית |
| 2018 | ארוחת ערב עם הרווה | הרווה וילשז (אנ') | סרט טלוויזיה של HBO גם מפיק בפועל |
| 2021 | איך להפוך לרודן | קריין | סדרה תיעודית; 6 פרקים גם מפיק בפועל  |
| 2022 | ריק ומורטי | צ'אנס | דיבוב; פרק: "Rick: A Mort Well Lived" |
| 2023 | איך להפוך למנהיג כת | קריין | סדרה תיעודית; 6 פרקים גם מפיק בפועל  |
| 2023 | איך להפוך לבוס מאפיה | קריין | סדרה תיעודית; 6 פרקים גם מפיק בפועל  |
ניהול ידע

ניהול ידע הוא תהליך של יצירה, שיתוף, שימוש וניהול הידע והמידע של ארגון. זוהי גישה רב תחומית להשגת יעדים ארגוניים על ידי שימוש מיטבי בידע הארגוני. מנהלי ידע בארגון מתמקדים, בדרך כלל, בקידום יעדים ארגונים, שיפור ביצועים, יצירת יתרון תחרותי, פיתוח חדשנות, למידה מהצלחות, הטמעת ידע ושיפור מתמיד בארגון.
ניהול ידע ולמידה ארגונית הם תהליכים ארגוניים שיש בהם מידה של חפיפה. ניהול ידע מתמקד בידע ובמידע הארגוני כנכס אסטרטגי ואילו למידה ארגונית מתמקדת בתהליך של יצירת, שמירה והעברת ידע בארגון. ניהול הידע מאפשר למידה ארגונית.
התפתחות ניהול הידע בארגונים

באמצע שנות השמונים של המאה הקודמת, החלו פרטים וארגונים להעריך את חשיבותו של הידע ולחפש שיטות לארגן את הידע הארגוני הנצבר. תחרות בין-לאומית בין חברות עסקיות הגבירה את הצורך בניהול הידע. בין השנים 1986 ל-1989 הופיעו מספר מחקרים שטענו כי מנהלים עדין לא מעריכים את חשיבות ניהול הידע הארגוני.
לארי פרוסאק, טוען שניהול הידע קשור למספר מגמות: מחשוב של ארגונים ותעשיות, גלובליזציה ומקומו ההולך וגדל של הידע בארגון.
מונחים מרכזיים

ידע סמוי מול ידע גלוי – ידע סמוי (Tacit Knowledge) מוגדר כידע בראשם של האנשים או גופם אשר אינו מובע באופן מודע, להם ולאחרים. ידע גלוי (Explicit Knowledge) מוגדר כידע בר הבעה במילים, מספרים, תמונות או סימבולים.
נתונים, מידע וידע – ישנן מספר גישות להבחנה בין מונחים אלו, המקובלות שבהן:
נתונים הם גולמיים; מידע הוא עיבוד או אגרגציה של הנתונים; ואילו ידע הוא מידע לפעולה (מידע בעל משמעות בהקשר מסוים).
נתונים הם מספריים כמותיים או בסיסיים גולמיים כתובים; מידע הוא תהליכי או טקסטואלי, כתוב ומובע בפירוש; ידע נמצא בראש של האנשים וכולל תובנות המבוססות על ניסיון. ניתן לבטא אותו באמצעות הפקת מידע במדיות מוחשיות שונות או באמצעות שיחות בין אנשים או בתוצאות של עבודה ויצירה.
גישה, המוצגת על ידי דייוויד ויינברגר בספרו "Too Big To Know", מתייחסת לידע כאל רשת של תכנים או עובדות או רעיונות.
גורמים המשפיעים על ניהול הידע בארגון

הטמעת מערכות ניהול ידע ותרבות ארגונית המעודדת איסוף והפצה של ידע מושפעת מארבעה גורמים מרכזיים:
תרבות ארגונית – טיפוח המודעות והרצון לשמר, לשתף ולפתח את הידע הארגוני. בניית תרבות ארגונית המעודדות ומתגמלת ניהול ושיתוף בידע.
תהליכים – הגדרת מכלול התהליכים הארגוניים לאיסוף, שימור והעברת הידע. וכן הגדרת תהליכי עבודה בהם יעשו שימוש בידע ובעלי תפקידים בתהליכים (כגון: מנהל ידע, מנהלת ידע, עובד ידע) לעדכון הידע ותחזוקתו.
תוכן – עיסוק בהבניית התוכן, ניהול תוכן, עיבודו, ארגונו ודרך הנגשתו, באופן שייקל על המשתמש לעשות שימוש נבון ויעיל בידע.
מחשוב (טכנולוגיה) – פלטפורמות מאפשרת לשימור, שיתוף והפצה. ישנן מגוון רב של טכנולוגיות כגון פורטל ארגוני, בלוג, ויקי ארגוני, קבוצת דיון, קהילה מקוונת ועוד.
פתרונות טכנולוגיים וארגוניים לניהול ידע

ישנו מגוון רחב מאוד של פתרונות לניהול הידע המסייעים לכל אחד, בדרכו, לנהל את הידע הארגוני. כל פתרון הוא שילוב של כלי מחשובי, תהליכי עבודה תומכים, ארגון ועיבוד תכנים והיבט תרבותי ארגוני. הפתרונות המוכרים לניהול ידע כוללים:
פתרונות טכנולוגיים וארגוניים לניהול ידע > פתרונות טכנולוגיים

פורטל / אתר ידע / אתר אינטראנט – אוסף של תכנים מסוגים שונים (נתונים, מידע וידע) המאורגנים יחד למטרה מוגדרת: העברת מידע לקבוצה, סביבת עבודה וכו'.
ניהול תוכן או ארגון תכנים – מתודולוגיה להנגשה היררכית ורשתית של מידע דרך עץ ניווט וניווט באתר אינטרנט.
קהילה – שילוב של אתר ידע (המרכיב הווירטואלי) ומפגשים (המרכיב האנושי), המאפשרים גם שיתוף של פריטי ידע וגם קשר ושיתוף בין בעלי הידע. ראו גם: קהילה מקוונת, קהילה לומדת וירטואלית.
מנוע חיפוש – פתרונות לשיפור הנגשת מסמכים ופריטי ידע ארגוניים.
מִנְהלת ידע – פתרון להנגשת פריטי ידע מעובדים בעיקר לנושאי שירות. מתאפיין בהנגשה מובנית ותמציתית, תוך דגש על ארגון המאפשר העברת ידע בזמן אמת.
שימוש במדיה חברתית – שימוש בכלים מעולם web 2.0 דוגמת רשתות חברתיות מקוונות, ויקי ארגוני, ובלוגים ארגוניים. כלים אלה משמשים לשיתוף קבוצות אחרות או עובדים אחרים בארגון בתהליכים שונים. כך למשל, בתהליך פיתוח של תוכנה, בלוג משמש את המתכנתים בתיעוד בעיות שבהן הם נתקלו, כך שאחרים יוכלו לייעץ להם. באותו אופן קבוצת עובדים יכולה לשמר מידע על עבודתה מדי יום ולהציג זאת בפני קבוצה אחרת, העוסקת בתחום דומה, או נמצאת בסניף אחר, למטרות שיתוף פעולה.
ניהול מסמכים – פתרון לארגון, שיתוף, שימור והנגשת המידע המתועד בקבצים.
פתרונות טכנולוגיים וארגוניים לניהול ידע > פתרונות ארגוניים

שימור ידע פורשים – מתודולוגיות להתמודדות עם הקטנת הנזק באובדן ידע לקראת עזיבתם של פורשים.
הפקת לקחים – מתודולוגיות ליצירת ידע חדש על בסיס ניסיון העבר, באמצעות תחקור. כולל גם ניהול לקחים – ניהול מחזור החיים השלם של הלקח, החל מהפקתו, דרך ניהולו כמאגר וקידום השימוש בו.
ניהול תובנות (תובנה) – מתודולוגיה העוסקת בזיקוק לקחים ו-Good Practices, שיתופם ושילובם מחדש בסביבת העבודה הארגונית.
למידה מהצלחות – מתודולוגיות ליצירת ידע חדש על בסיס למידה וניתוח הצלחות. היא כוללת איתור וזיהוי הצלחות, מיצוי הגורמים שהביאו להצלחה, הפיכתם לעקרונות פעולה פרקטיים מכווני הצלחה ויישום עקרונות אלה בנושאים אחרים בהם רוצים להגיע להצלחה.
פיתוח תורה מקצועית – מתודולוגיה לפיתוח התורה המקצועית הארגונית בתחומי ליבה, על ידי איגום הידע הקיים, תוך חשיבה מחודשת.
חדשנות – כלים ומתודולוגיות לפיתוח ידע בארגון, בדרך כלל על ידי חשיבה לא ליניארית.
ניהול נהלים (נוהל) – מתודולוגיה להבניה פנימית של מסמכים לשיפור קריאותם והבנתם.
חוכמת ההמונים בארגונים – יישום של גישות אילו בתוך הארגון.
היערכות ארגונית

ניהול ידע הוא מהלך ארגוני המחייב התייחסות כוללת:
מינוי בעלי תפקידים: מְנַהֵל ידע (אחד או צוות), מובילי פעילות ביחידות השונות, מומחי תוכן, ואחראי כולל (בעל חסות מטעם הנהלת הארגון).
הקצאת משאבים – זמן ופלטפורמה טכנולוגית.
אחריות הנהלה למימושו של תהליך ניהול ידע בארגון.
משילות (Governance) – הגדרה סדורה של פתרונות, דרכי עבודה, מדידה, נהלים והנחיות.
היסטוריה

תחום ניהול הידע חדש יחסית ואוזכר לראשונה מאמצע שנות ה-90. בין הארגונים ראשונים בעולם שהקדישו מאמץ בנושא: Buckman Labertories, בריטיש פטרוליום הבנק העולמי, נאס"א.[דרוש מקור].
היסטוריה > מובילי דעה ראשונים

מייסדי התחום היו פרופסור תומאס דוונפורט (אנ') מה-Babson College (אנ'), לורנס פרוסאק, איקוג'ירו נונקה (אנ') שפיתח יחד עם הירוטקה טאוקאוצ'י (אנ') ופיטר דרוקר שטבע את המונח עובד ידע.
נונקה וטאוקאוצ'י נעזרו במושגים אפיסטמולוגיים של הפילוסופיה של המדע והרחיבו את תאוריית ידע השתיקה (אנ') של מיכאל פולני. על סמך זה פיתחו את מודל ה-SECI (אנ') הידוע גם כ"ספירלת נונקה".
היסטוריה > התפתחות התחום בישראל

התחום הוצג לראשונה בישראל על ידי ד"ר עדנה פשר, יועצת לניהול, בכנס ב-1996 אשר עסק בידע לפעולה.[דרוש מקור] הראשון שהוגדר בישראל כ"מנהל ידע" היה רון דביר, שמונה למנהל הידע ב-ECI Telecom, ולימים סיים דוקטורט בתחום. ישנם כעשרה בעלי תואר ד"ר בתחום ניהול הידע, וניתן ללמוד אותו במסגרת תואר ראשון בהנדסת תעשייה וניהול באוניברסיטת בן-גוריון, תואר שני באוניברסיטת בר-אילן ובאוניברסיטת חיפה (במשולב עם מדעי המידע) ולתואר ראשון באקדמית גליל מערבי.
בשנת 2001 הוקם "פורום ניהול הידע בישראל" כקהילה בה חברים אנשי מקצוע מארגונים שונים, יועצים, מנהלי ידע ואחרים המתעניינים בניהול ידע ובתחומים הקשורים לו. הפורום פועל להיות מקור ורשת ידע מקצועיים ומובילים עבור כל העוסקים בניהול ידע בישראל. הוא מקיים כנס כללי מדי שנה ומספר מפגשים וימי עיון לאורך השנה, מוציא לאור ספרים הנכתבים בשיתוף על ידי חברי הפורום ומקיים אתר רשת חברתית ומקצועית.
ישראל הייתה הראשונה לפתח תו תקן בתחום, ביוזמת מכון התקנים הישראלי (ת"י 2006), ומובילה את צוות המומחים הבין-לאומי בגיבוש תקן ISO גלובלי (ISO 30401).[דרוש מקור]
ראו גם

מנהל ידע
עובד ידע
ארכיטקטורת מידע
ניהול מידע אישי
פורום ניהול הידע בישראל
לקריאה נוספת

The Knowledge Management Handbook A step-by-step guide to embedding effective knowledge management in your organization. Nick Milton and Patrick Lambe, Kogan Page Publishers, 2016, ISBN 978-0749475536 לסיכום בעברית
Working Knowledge How organizations manage what they know. Tom Davenport and Laurence Prusak.. Harvard Business Press, 1998.  לסיכום בעברית
הערות שוליים

↑  Girard, John P.; Girard, JoAnn L. (2015). "Defining knowledge management: Toward an applied compendium" (PDF). Online Journal of Applied Knowledge Management. 3 (1): 14.
1 2  "Introduction to Knowledge Management". www.unc.edu. University of North Carolina at Chapel Hill. אורכב מהמקור ב-19 במרץ 2007. נבדק ב-11 בספטמבר 2014. {{cite web}}:  (עזרה)תחזוקה - ציטוט: unfit URL (link)
↑  Karl M. Wiig, Knowledge Management: An Introduction and Perspective, Journal of Knowledge Management 1, 1997-03, עמ' 6–14 doi: 10.1108/13673279710800682
↑  L. Prusak, Where did knowledge management come from?, IBM Systems Journal 40, 2001, עמ' 1002–1007 doi: 10.1147/sj.404.01002
↑  Candace Blair Cronin, Allison Alexander, Elora Majumdar, Chelsey Thompson, Chapter 1: Introduction to the Knowledge Management Guidebook, Knowledge Management Resource to Support Strategic Workforce Development for Transit Agencies, Washington, D.C.: Transportation Research Board, 2017-02-14, ISBN 978-0-309-46874-9
↑  ויקי ארגוני, באתר "דואלוג"
↑  טכנולוגיית המידע של הפוסטמודרניזם
↑  רזי עפרון ופנחס יחזקאלי, "ייצור ידע" בארגונים במציאות דינאמית
| ניהול ידע |
| --- | --- | --- |
| כללי | ניהול ידע • ניהול תוכן • מבחן אמילי • למידה ארגונית • פער הידיעה-עשייה • עובד ידע • תרבות ארגונית |  |
| נושאים משלימים | נתונים • מידע • ידע • מדעי המידע • מערכת מידע • מידענות • מידען • מערכת תומכת החלטה • עיבוד נתונים |  |
| אישים | לארי פרוסאק |  |
| מנהל עסקים |
| --- | --- | --- |
| תחומים | ניהול • מימון • שיווק • חשבונאות • התנהגות ארגונית • אסטרטגיה עסקית • מערכות מידע • יזמות • לוגיסטיקה • חקר ביצועים • קבלת החלטות |  |
| מושגים כלליים | ניהול סיכונים • אסטרטגיה תפעולית • ייעוץ אסטרטגי • SWOT • קרן הון סיכון • תוכנית עסקית • נתח שוק • משאבי אנוש • יועץ עסקי • דירקטוריון • מנכ"ל |  |
| אישים בולטים | פיטר דרוקר • הנרי מינצברג • פרדריק טיילור • ויליאם שארפ • הנרי פורד • מילטון פרידמן • מייקל פורטר |  |
| מוסדות לימוד ומחקר בולטים | הרווארד • וורטון • סטנפורד •  MIT • קלוג • דיוק (פיוקווא) • INSEAD • בית הספר לעסקים של לונדון |  |
| שיטות מחקר | אתנוגרפיה • מחקר איכותני  • מחקר כמותי  • ניתוח אירוע • ניתוח נתוני ארכיון • ניתוח תוכן |  |
| --- | --- |
בקרת זהויות :  NLI: 987007546964805171  BnF: cb13183229d (data)  GND: 4561842-2  LCCN: sh97007353  LNB: 000053868  NDL: 00947301  NKC: ph136832
חייל הבדיל

| --- | --- |

 מידע כללי
 מאת:  הנס כריסטיאן אנדרסן 
 שפת המקור:  דנית 
 סוגה:  מעשייה 
 הוצאה
 תאריך הוצאה:  2 באוקטובר 1838 
 
חייל הבדיל
חייל הבדיל היא אגדת ילדים שנכתבה על ידי הנס כריסטיאן אנדרסן. הסיפור יצא לאור כחלק מקובץ אגדות שפורסם לקראת חג המולד בשנת 1838.
האגדה מספרת על נדודיו של חייל הבדיל הקטן וקטוע הרגל מתחילת דרכו על שולחן מתנות יום ההולדת דרך החלון ממנו נפל לחצר ועד לשובו בבטנו של הדג ופגישתו עם רקדנית הנייר אהובת ליבו. חייל הבדיל הוכיח אומץ לב ורגישות אף על פי שהוא צעצוע בעוד שלצעצועים אין לב, וזהו מוסר ההשכל בסיפור.
עלילה

ביום הולדתו, מקבל ילד 25 חיילי צעצוע עשויים בדיל. לאחד החיילים יש רגל קצרה, כיוון שהמתכת לא הספיקה לייצר רגל מלאה. אותו חייל, לאחר שהוצב על השולחן, מגלה בלרינה יפה עשויה נייר, הניצבת אף היא על רגל אחת כיוון שרגלה האחרת מצויה באוויר. החייל מתאהב בה. צעצוע נוסף בחדר, ג'ק בקופסה, מאוהב אף הוא ברקדנית, ומזהיר את החייל לבל יתקרב אליה, אך החייל מתעלם ממנו.
למחרת החייל נופל מהחלון אל הרחוב. שני ילדים מוצאים אותו ומניחים אותו על סירת נייר ששטה בביוב. הוא שט על גבה עד אשר הוא פוגש בעכברוש. הסירה נסחפת עד אשר היא נבלעת על ידי דג. הדג נתפס ובטנו נפתחת, החייל מתגלה ושב אל השולחן, שם הוא פוגש שוב ברקדנית. הילד משליך את החייל לתוך האח הבוערת ללא הסבר, והרוח סוחפת את הבלרינה איתו.
כשהמשרתת מנקה את האח, היא מוצאת כי החייל נמס לכדי לב עשוי בדיל, והחרוז הנוצץ שקישט את רקדנית הנייר הפך שחור כפחם.
עיבודים ואזכורים לסיפור

האגדה עובדה על ידי ג'ורג' בלנשין למופע בלט לצלילי מוזיקה מאת ז'ורז' ביזה. כמו כן, היא הומחזה באחד הפרקים בתוכנית הילדים "פלאי קלעים" ששודרה בערוץ הראשון וכן בסדרת האנימציה הדנית אגדות אנדרסן ששודרה בישראל בשנת 2005. עלילת סדרת ילדים "טירת הצעצועים" מבוססת על האגדה. האגדה גם שימשה השראה לקליפ הווידאו של השיר "Instant Crush" של להקת Daft Punk.
לקריאה נוספת

חייל הבדיל - מאת הנס כריסטיאן אנדרסן (אנגלית)
על היופי ועל הזוועה, מבוא לכתב העת אורות, גיליון 4: אנדרסן, טל ניצן
ג'ון א. סונונו

ג'ון אדוארד סונונו (באנגלית: John Edward Sununu; נולד ב-10 בספטמבר 1964) הוא פוליטיקאי אמריקאי שייצג את מדינת ניו המפשייר בקונגרס של ארצות הברית, תחילה בבית הנבחרים (2003-1997) ולאחר מכן בסנאט (2009-2003). הוא האמריקאי הראשון ממוצא סלוודורי שנבחר לקוגרס האמריקאי. סונונו היה החבר הצעיר ביותר בסנאט במשך כל כהונתו בת שש השנים. הוא בנו של מושל ניו המפשייר וראש סגל הבית הלבן לשעבר, ג'ון ה. סונונו. בנובמבר 2008 הפסיד סונונו בבחירות לתקופת כהונה שנייה, והודח בידי המושלת לשעבר ג'ין שאהין. אחיו הצעיר, כריס סנונו, הוא מושל ניו המפשייר מאז ינואר 2017.
ביוגרפיה > תחילת דרכו

סונונו, לו שמונה אחים, נולד בבוסטון בירת מסצ'וסטס, בנם של ננסי (לבית הייז) וג'ון ה. סונונו, שכיהן בעבר כמושל ניו המפשייר וראש סגל הבית הלבן במהלך נשיאותו של ג'ורג' הרברט ווקר בוש.
אבות-אבותיו של אביו היגרו לארצות הברית מהמזרח התיכון בראשית המאה העשרים, בעוד שסבתו מצד אביו הייתה סלוודורית שנולדה למשפחה יוונית-אורתודוקסית של לבנונים אשר התיישבו באמריקה המרכזית בתחילת המאה ה-20. מוצא סבו מצד אביו הוא מהקהילות הלבנוניות והפלסטיניות שהשתייכו לכנסייה היוונית-אורתודוקסית בירושלים. חרף הגירת המשפחה מירושלים, חלק מבני המשפחה נותרו בביירות, בירת לבנון דהיום. אביו, ג'ון, נולד בהוואנה שבקובה. סבו מצד אביו, שנקרא גם הוא ג'ון, נולד בארצות הברית, ורוב שני הדורות האחרונים של משפחת סונונו נולד אף הוא בארצות הברית. אבותיה של אמו כוללים מהגרים מאירלנד, וכן מסקוטלנד ואנגליה.
בשנת 1986 ובשנה העוקבת השלים סונונו לימודי תואר ראשון ותואר שני (בהתאמה) מהמכון הטכנולוגי של מסצ'וסטס. הוא בעל תואר שני נוסף במנהל עסקים מאוניברסיטת הרווארד, אותו קיבל ב-1991. מהשלים את לימודיו הגבוהים עבד בתעשיית ההייטק, בעת ובעונה אחת בחברה של דין קיימן וכיועץ ניהולי עבור PRTM, חברה בת של פרייס ווטרהאוס קופרס. ב-9 ביולי 1988 נישא סונונו לקת'רין הלוראן, ולהם שלושה ילדים.
ביוגרפיה > בבית הנבחרים האמריקאי

בבחירות 1996, חבר הקונגרס הרפובליקני ביל זליף, החליט להתמודד על תפקיד מושל ניו המפשייר, ובכך נותר מחוז הקונגרס הראשון של ניו המפשייר ללא ייצוג בבית הנבחרים של ארצות הברית. סונונו נבחר למועמד המפלגה הרפובליקנית, וביום הבחירות הכלליות גבר בקושי על ג'ו קיף, מועמד המפלגה הדמוקרטית. בבחירות 1998 נבחר מחדש לתקופת כהונה שנייה עם 67% מקולות הבוחרים. כעבור שתניים, ב-2000, נבחר סונונו לתקופת כהונה שלישית כשגבר על מרתה פולר קלארק עם 53% מקולות הבוחרים. בשנת 1999, "הקואליציה הנוצרית של ניו המפשייר" העניקה עיטורים לשני נציגי ניו המפשייר בבית הנבחרים, סונונו וצ'ארלס באס, על תמיכתם בעמדות מסורתיות, תוך הוקרה על הצבעתם בעד הדחת הנשיא ביל קלינטון מתפקידו.
ב-8 בנובמבר 2000, העיתון "בוסטון גלוב" סיקר את ניצחונו של סונונו את המועמדת הדמוקרטית מרת'ה פולר קלארק, וציין כי לסונונו היה את "אחד מדפוסי ההצבעה השמרניים ביותר בבית הנבחרים" – תמיכה בתנועות נגד הפלות והתנגדות להגדלת שכר מינימום תוך העדפת תלושי חינוך וקידום עונש מוות. הוא זכה לדירוג בן 100% מ"המועצה לאזרחים נגד בזבוז ממשלתית". כמו כן, הוענק לו "פרס רוח היזמות" על ידי לשכת המסחר של ארצות הברית, "פרס שומר העסקים הקטנים" מאת הפדרציה הלאומית של עסקים עצמאיים, ו"פרס ידיד משלם המיסים" מ"אמריקאים עבור רפורמת מס". סונונו כיהן בוועדת ההקצבות ובוועדת התקציב של בית הנבחרים.